जालोर, राजस्थान/लीलाराम सुथरः थाना क्षेत्र देता खुर्द-सियावट रोड पर गुरुवार रात जीप व ट्रैक्टर की भिड़ंत में एक मासूम की मौत हो गई। वहीं पांच जने घायल हो गए। मिली जानकारी के अनुसार देता खुर्द निवासी देवीसिंह पुत्र हकसिंह दहिया, हरिया कंवर पत्नी देवीसिंह, रामसिंह पुत्र मानसिंह, पूरणकंवर पत्नी किशनसिंह, कल्याणसिंह पुत्र किशनसिंह व मोकनी निवासी एवन कंवर पत्नी लाखसिंह एक ट्रैक्टर पर सवार होकर देता खुर्द गांव से बेरे पर जा रहे थे। इस दौरान सियावट रोड पर सामने से आ रही जीप ने ट्रैक्टर को टक्कर मार दी। जिससे ट्रैक्टर पर सवार सभी लोग घायल हो गए। वहीं हादसे के बाद जीप में सवार चालक सहित अन्य लोग मौके से फरार हो गए। हादसे में घायलों को सायला स्थित चिकित्सालय लाया गया। जहां तीन वर्षीय कल्याणसिंह पुत्र किशनसिंह की मौत हो गई। अन्य घायलों का उपचार किया गया।